Slovenský motocyklista Štefan Svitko obsadil na pretekoch Rely Dakar celkovú druhú priečku a dosiahol životný úspech. Umiestnenie na stupni víťazov v prestížnych púštnych pretekoch je zároveň jeden z najväčších úspechov slovenského motoristického športu vôbec.

Svitko patril k najlepším počas celých dvojtýždňových pretekov, čo potvrdil aj v záverečnej, 13. etape, v ktorej obsadil 5. priečku a udržal si celkové druhé miesto. Absolútnym víťazom sa stal Austrálčan Toby Price, ktorý rovnako ako Svitko jazdil na motocykli KTM.

Na tohtoročnom Dakare sa rodákovi zo Žaškova podarilo prvýkrát v kariére vyhrať jednu z etáp a triumfom v 10. deň pretekov si výrazne dopomohol k historickej druhej priečke v celkovom poradí.

Na lídra som nemal, bol najrýchlejší

„Som veľmi šťastný, že sa mi to podarilo. Chcel som tretie miesto, mám dokonca druhé, perfektné. Chcel by som sa veľmi poďakovať svojmu tímu, ktorý sa o mňa staral. Tento úspech patrí hlavne im, bez nich by som to nedokázal. Chcel by som touto cestou pozdraviť celú svoju rodinu a poďakovať sa im za všetko, rovnako tak aj sponzorom,“ povedal Svitko pre TASR.

Tridsaťtriročný jazdec už v záverečnej etape neriskoval a snažil sa udržať si získaný náskok. „Išiel som opatrne, na istotu. Chcel som hlavne dôjsť do cieľa, nič nepokaziť,“ ozrejmil. Na tohtoročnom Dakare sa stal najlepším európskym motocyklovým pretekárom, pred seba pustil len Pricea.

„O čom som sníval, to všetko som dosiahol. Price vyhral zaslúžene, nedal sa dostihnúť, bol najrýchlejší. Ja som mu to prial,“ dodal.

Postupné zlepšenie

Po úvodnej etape bol Sviko na 9. priečke, následne sa v celkovom poradí stále posúval vyššie. Spomedzi trinástich etáp až päťkrát obsadil 4. priečku, raz bol druhý, v 10. etape prvýkrát v kariére zvíťazil. Len raz sa nedostal do najlepšej desiatky.

V priebežnom hodnotení sa po druhej etape posunul na 5. priečku, po tretej časti bol dokonca lídrom. Následne klesol na tretiu priečku, odkiaľ sa posunul na 2. pozíciu, ktorú si v posledných štyroch etapách ustrážil.

Svitko sa priebežne zlepšoval aj v jednotlivých ročníkoch, účasť na Rely Dakar 2016 bola jeho siedma, pre technické problémy a zranenie preteky dvakrát nedokončil.

Doterajším Svitkovým maximom boli roky 2012 a 2015, keď finišoval na konečnej 5. priečke. V roku 2014 bol deviaty, v roku 2010 sa stal najlepším nováčikom pri svojej premiére skončil trinásty.

Štefan Svitko na Rely Dakar